秦中吟十首 議婚
作者：白居易
朝代：唐

paragraphs: 天下無正聲，悅耳即爲娛。
人間無正色，悅目即爲姝。
顏色非相遠，貧富則有殊。
貧爲時所棄，富爲時所趨。
紅樓富家女，金縷繡羅襦。
見人不斂手，嬌癡二八初。
母兄未開口，已嫁不須臾。
綠窗貧家女，寂莫二十餘。
荆釵不直錢，衣上無真珠。
幾迴人欲聘，臨日又踟躕。
主人會良媒，置酒滿玉壺。
四座且勿飲，聽我歌兩途。
富家女易嫁，嫁早輕其夫。
貧家女難嫁，嫁晚孝於姑。
聞君欲娶婦，娶婦意何如。